SDP:n puheenjohtaja Antti Rinne toivoi eduskunnan kyselytunnilla nopeaa ratkaisua Meri-Lappiin kaavailtuun terveydenhuollon jättiulkoistukseen.

Simo Alastalo

Rinteen mukaan maakunnan ihmisten huoli erikoissairaanhoidon ja perustason palveluiden tulevaisuudesta johtuu hallituksen maakunta- ja sote-uudistuksen herättämästä epätietoisuudesta.

– Eikö tässä olisi nyt nopean toiminnan aika, Rinne kysyi pääministeri Juha Sipilältä (kesk.) ja ehdotti, että hallitus- ja oppositiopuolueiden johtajat pyrkisivät ratkaisemaan tilanteen yhdessä Meri-Lapin kuntapäättäjien kanssa.

Olen samaa mieltä kuin edustaja Rinne.

Sipilä piti Rinteen ideaa kannatettavana ja vetosi oppositioon, että se pyrkisi omalta osaltaan varmistamaan sote-uudistuksen toteutumisen.

– Jos emme vie sotea maaliin, yksityiset monopolit ottavat haltuunsa koko Suomen. Olen samaa mieltä kuin edustaja Rinne, tilanteen ratkaisemiseksi pitää toimia yhdessä, Sipilä sanoi.

Meri-Lapin kuuden kunnan ja terveyskonserni Mehiläisen suunnittelemasta jättiulkoistuksesta kysyi eduskunnan kyselytunnilla vasemmistoliiton puheenjohtaja Li Andersson. Hänen mukaansa Meri-Lapin kuntapäättäjien ratkaisun taustalla on hallituksen heikko sote-valmistelu.